《八声甘州 酿酒用东坡韵》
清代·曹亮武

酿琼浆渐熟似潮来，惊心岁将归。算安排春瓮，玉缸轻擘，几剩余晖。

死便道旁埋我，此语未全非。了却一年事，烂醉忘机。

记取最难抛汝，是猛风猎猎，朔雪霏霏。人到中年后，乐事料应稀。

压糟丘、珍珠碎滴，愿床头、满贮莫相违。何须虑，赏花天气，典尽春衣。

作者简介：江苏宜兴人，字渭公，号南耕。与陈维崧为中表兄弟。以填词擅名于时，词作缠绵婉约。有《南耕草堂诗稿》、《南耕词》、《岁寒词》。